ΑΠΌΦΑΣΗ ΤΗΣ ΕΠΙΤΡΟΠΉΣ της 1ης Οκτωβρίου 2010 που επιτρέπει σε ένα εργαστήριο στη Ρωσία να πραγματοποιήσει τις ορολογικές δοκιμασίες για να ελέγξει την αποτελεσματικότητα των εμβολίων λύσσας [κοινοποιηθείσα υπό τον αριθμό Ε(2010) 6684] (Κείμενο που παρουσιάζει ενδιαφέρον για τον ΕΟΧ) (2010/591/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την απόφαση 2000/258/ΕΚ του Συμβουλίου, της 20ής Μαρτίου 2000, για τον ορισμό ειδικού ινστιτούτου υπεύθυνου για τον καθορισμό των κριτηρίων τυποποίησης των ορολογικών δοκιμασιών ελέγχου της αποτελεσματικότητας των αντιλυσσικών εμβολίων (1), και ιδίως το άρθρο 3 παράγραφος 2, Εκτιμώντας τα ακόλουθα: (1) Με την απόφαση 2000/258/ΕΚ το εργαστήριο της Agence française de sécurité sanitaire des aliments de Nancy («AFSSA, Nancy») ορίζεται ως το ειδικό ινστιτούτο υπεύθυνο για τον καθορισμό των απαραίτητων κριτηρίων τυποποίησης των ορολογικών δοκιμασιών ελέγχου της αποτελεσματικότητας των αντιλυσσικών εμβολίων. (2) Συγκεκριμένα, το AFSSA, Nancy οφείλει να αξιολογεί τα εργαστήρια στα κράτη μέλη και σε τρίτες χώρες με σκοπό την αδειοδότησή τους για να διενεργούν ορολογικές δοκιμασίες για τον έλεγχο της αποτελεσματικότητας των αντιλυσσικών εμβολίων. (3) Η αρμόδια αρχή της Ρωσίας έχει υποβάλει αίτηση για την έγκριση ενός εργαστηρίου εντός της συγκεκριμένης χώρας για να εκτελεί τις εν λόγω ορολογικές δοκιμασίες. (4) Το εργαστήριο AFSSA, Nancy πραγματοποίησε αξιολόγηση του εργαστηρίου και υπέβαλε στην Επιτροπή θετική έκθεση για την αξιολόγηση στις 19 Φεβρουαρίου 2010. (5) Θα πρέπει επομένως να επιτραπεί στο εν λόγω εργαστήριο να διενεργεί ορολογικές δοκιμασίες για τον έλεγχο της αποτελεσματικότητας των αντιλυσσικών εμβολίων στα σκυλιά, στις γάτες και στα κουνάβια. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται στο ακόλουθο εργαστήριο να διενεργεί ορολογικές δοκιμασίες για τον έλεγχο της αποτελεσματικότητας των αντιλυσσικών εμβολίων στα σκυλιά, στις γάτες και στα κουνάβια, όπως προβλέπεται στο άρθρο 3 παράγραφος 2 της απόφασης 2000/258/ΕΚ: «Federal Centre for Animal Health (Ομοσπονδιακό κέντρο για την υγεία των ζώων) (FGI “ARRIAH”), 600901 Vladimir, Urjvets, Russia». Άρθρο 2 Η παρούσα απόφαση εφαρμόζεται από τις 15 Οκτωβρίου 2010. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 1 Οκτωβρίου 2010.

[Source: multi_eurlex | Tokens: 2129]